**Zápisnica**

**zo „Zhromaždenia obyvateľov obce Dolný Hričov a miestnej časti Peklina“ konaného dňa 27. apríla 2016 o 18,00 hod. v Kultúrnom dome v Dolnom Hričove**

Prítomní: podľa prezenčnej listiny

1. **Otvorenie a určenie predsedajúceho zhromaždenia**

Zhromaždenie obyvateľov obce sa konalo na základe rozhodnutia poslancov obecného zastupiteľstva a starostu obce Dolný Hričov. Zhromaždenie otvoril *Ing. Peter Zelník* a privítal prítomných poslancov a hostí. Skonštatoval, že zasadnutie je zvolané v súlade so zákonom číslo 369/1990 Zb. o obecnom zriadení v znení neskorších predpisov. Z celkového počtu 9 poslancov bolo prítomných 6 poslancov (*prof. Dr. Ing. Martin Decký* prítomný od 3. bodu programu), čím bolo OZ uznášaniaschopné. Poslancov obecného zastupiteľstva požiadal o určenie predsedajúceho zhromaždenia, jednohlasne bol navrhnutý *Ing. Peter Zelník*.

**Uznesenie č. 45/2016**

Obecné zastupiteľstvo v Dolnom Hričove

*schvaľuje:*

Presedajúceho zhromaždenia obyvateľov obce Dolný Hričov a miestnej časti Peklina *Ing. Petra Zelníka,* starostu obce.

|  |  |
| --- | --- |
| Prítomní poslanci (menovite): | 6 poslancov - Pavol Ballay, Štefan Hôrečný, Ján Hrazdíra, Marián Medzihorský , Bibiána Odváhová, , Ing. Jozef Vršanský |
| Ospravedlnení poslanci (menovite): | 2 poslanci – Ing. Michal Ballay, Marta Rašovcová, |
| Hlasovali - za (menovite): | 6 poslancov - Pavol Ballay, Štefan Hôrečný, Ján Hrazdíra, Marián Medzihorský , Bibiána Odváhová, , Ing. Jozef Vršanský |
| - proti (menovite): | 0 poslancov |
| - zdržali sa (menovite): | 0 poslancov |

*Ing. Peter Zelník*, starosta obce oboznámil prítomných s nasledovným programom:

1. Otvorenie rokovania, potvrdenie jeho uznášaniaschopnosti a schválenie programu
2. Určenie zapisovateľa a overovateľov zápisu
3. Informácie starostu obce za rok 2015 a I.Q.2016
4. Informácie pozvaných hostí :

- ŽSR, Modernizácia trate Púchov – Žilina pre rýchlosť do 16Okm/hod. - II. etapa

- Diaľnica D1 Hričovské Podhradie – Lietavská Lúčka

- Rekonštrukcia verejného osvetlenia obce Dolný Hričov

1. Informácie zástupcu starostu, hlavného kontrolóra, poslancov a predsedov komisií
2. Diskusia
3. Návrh a schválenie uznesenia
4. Záver

**Uznesenie č. 46/2016**

Obecné zastupiteľstvo v Dolnom Hričove

*schvaľuje:*

Program zasadnutia obecného zastupiteľstva.

|  |  |
| --- | --- |
| Prítomní poslanci (menovite): | 6 poslancov - Pavol Ballay, Štefan Hôrečný, Ján Hrazdíra, Marián Medzihorský , Bibiána Odváhová, , Ing. Jozef Vršanský |
| Ospravedlnení poslanci (menovite): | 2 poslanci – Ing. Michal Ballay, Marta Rašovcová, |
| Hlasovali - za (menovite): | 6 poslancov - Pavol Ballay, Štefan Hôrečný, Ján Hrazdíra, Marián Medzihorský , Bibiána Odváhová, , Ing. Jozef Vršanský |
| - proti (menovite): | 0 poslancov |
| - zdržali sa (menovite): | 1. poslancov |

1. **Určenie zapisovateľov a overovateľov zápisu**

*Ing. Peter Zelník*, starosta obce za zapisovateľku zo „Zhromaždenia obyvateľov obce Dolný Hričov a miestnej časti Peklina“ určil *Mgr. Danku Kramarovú*, pracovníčku obecného úradu a za overovateľov p. *Danielu Ďuriníkovú* a p. *Jozefa Hrušku*, obyvateľov obce Dolný Hričov.

**Uznesenie č. 47/2016**

Obecné zastupiteľstvo v Dolnom Hričove

*schvaľuje:*

Zapisovateľku *Mgr. Danku Kramarovú* a overovateľov zápisnice obyvateľov obce Dolný Hričov p. *Danielu Ďuriníkovú* a p. *Jozefa Hrušku*.

|  |  |
| --- | --- |
| Prítomní poslanci (menovite): | 6 poslancov - Pavol Ballay, Štefan Hôrečný, Ján Hrazdíra, Marián Medzihorský , Bibiána Odváhová, , Ing. Jozef Vršanský |
| Ospravedlnení poslanci (menovite): | 2 poslanci – Ing. Michal Ballay, Marta Rašovcová, |
| Hlasovali - za (menovite): | 6 poslancov - Pavol Ballay, Štefan Hôrečný, Ján Hrazdíra, Marián Medzihorský , Bibiána Odváhová, , Ing. Jozef Vršanský |
| - proti (menovite): | 0 poslancov |
| - zdržali sa (menovite): | 1. poslancov |

1. **Informácie o starostu obce za rok 2015 a I. Q 2016**

*Ing. Peter Zelník*, starosta obce informoval občanov, že verejné zhromaždenie bolo uskutočnené aj dňa 30. decembra 2015 v miestnej časti Peklina, kde tak ako aj na tomto zhromaždení odprezentoval informácie obce za rok 2015, ktoré už zapísala pracovníčka obecného úradu *Rudolfa Sládková* na zhromaždení občanov v Pekline. Informácie starostu obce - Zápisnica zo ,,Zhromaždenia obyvateľov obce“ konaného dňa 30.12.2015 v obecnom dome v Pekline tvorí prílohu tejto zápisnice.

1. **Informácie pozvaných hostí**

***ŽSR, Modernizácia trate Púchov – Žilina pre rýchlosť do 16Okm/hod. - II. etapa***

Železničný úsek Považská Teplá - Žilina zmodernizuje pre rýchlosť do 160 kilometrov za hodinu medzinárodné Združenie TEBS a tento projekt prišiel odprezentovať *Ing. Jaroslav Martiš*, ktorý uviedol:

Modernizácia v tomto úseku bude trvať tri roky a predstavuje úsek 22 kilometrov železničnej trate Považská Teplá – Žilina na rýchlosť 160 km/h. Ide o druhú etapu modernizácie železničnej trate z Púchova do Žiliny a jej súčasťou je aj obnova stanice Dolný Hričov. Za 36 mesiacov by na tomto mieste mala viesť moderná trať, po ktorej budú vlaky premávať rýchlosťou 160 km/h. Účelom modernizácie železničnej siete ŽSR je zlepšenie technického stavu infraštruktúry, zmodernizuje sa železničná trať, trakčné vedenie, zmodernizujú sa nástupištia, budú vybudované nové železničné a cestné mosty, ďalšie mosty budú zrekonštruované, pribudnú nové podchody, jeden aj v Dolnom Hričove a proti hluková stena v celkovej dĺžke viac ako 12 kilometrov . Tieto stavebné práce výrazne ovplyvňujú prevádzku vlakov, ale plynulá železničná doprava sa zabezpečuje výlukou traťových koľají, ktoré nahrádza autobusová doprava. Tento projekt bol pôvodne inak naprojektovaný, ale vzhľadom k tomu, že občania Dolného Hričova dňa 04.04.2012 podali petíciu za zachovanie súčasného umiestnenia železničnej stanice v obci Dolný Hričov pre cestujúcich osobnej dopravy, bol projekt pozmenený, aby sa vyhovelo požiadavkám cestujúcich občanov. Existujúca oceľová lávka cez železničnú trať na Ul. Staničnej bude odstránená a na jej mieste bude vybudovaný podchod pre cestujúcu verejnosť, ktorá využíva železničnú a autobusovú dopravu. *Ing. Jaroslav Martiš* ďalej upozornil, že v zmysle projektovej dokumentácie modernizácie železničnej trate sa uskutoční uzávierka miestnej komunikácie, ktorá spája areál spoločnosti ,,Slovnaft“ a dôjde natrvalo k zrušeniu železničného priecestia a teda vozidlá, ktoré využívali tento prechod budú nútené počas stavebných prác využívať aj komunikácie v obci. Stavebné práce by mali byť realizované v období od 3.mája 2016 do 15.decembra 2016 a budú prijaté opatrenia, aby sa neznečisťovali pozemné komunikácie. Ďalšie stavebné práce sa v tomto období uskutočnia pri rodinnom dome p. Krajíčka, kde sa už buduje prístupová komunikácia k rodinnému domu a ruší sa pôvodná železničná trať a pripravujú sa terénne úpravy pod nové traťové vedenie. V tomto úseku bude vybudovaná aj proti hluková stena, ktorá z bezpečnostných dôvodov je naprojektovaná tak, že prístup na železničnú stanicu bude môcť cestujúca verejnosť využívať len cez naplánovaný podchod z ulice Staničnej, s čím sa mnohí nestotožňovali. *Ing. Jaroslav Martiš* sa ďalej vyjadroval aj k jednotlivým otázkam občanov.

***Diaľnica D1 Hričovské Podhradie – Lietavská Lúčka***

Starosta obce *Ing. Peter Zelník* uviedol, že na zhromaždenie obyvateľov obce pozval zástupcov spoločnosti Doprastav, a. s. Žilina ako aj riaditeľa Združenia výstavby tunela Ovčiarsko p. *Rudolfa Kimerlinga*, ale žiaľ, nikto sa nedostavil. Obyvateľov obce predovšetkým zaujímalo, kedy už bude obec odbremená od prejazdu nákladných áut, ktoré využívajú obecnú komunikáciu, najmä ul. Osloboditeľov a to z dôvodu výstavby tunela Ovčiarsko. Prechádzajúce nákladné vozidlá nielen znečisťujú životné prostredie v obci zvýšenou prašnosťou a hlučnosťou, ale tiež ničia majetok obyvateľov tejto ulice. K tejto problematike starosta obce uviedol, že všetky podnety od občanov je potrebné písomne zaevidovať, aby sa mohli k tomuto vyjadriť kompetentní.

***Rekonštrukcia verejného osvetlenia obce Dolný Hričov***

Túto problematiku prišiel občanom odprezentovať zástupca spoločnosti ELTODO OSVETLENIE, s. r. o., p. *Jozef Hudec*, ktorý uviedol, že aj keď má obec povinnosť svietiť, v zimných mesiacoch došlo k zlyhaniu verejného osvetlenia. Hlavnou príčinou výpadku verejného osvetlenia bolo napojenie dvoch nových rozvádzačov, pretože starý rozvádzač sa z bezpečnostných dôvodov sám vypínal a ulice ostali neosvetlené. Aj keď prebiehala komunikácia so Stredoslovenskou energetikou, byrokratické postupy predlžovali termín zapojenia nového rozvádzača. V súčasnosti je zmodernizované verejné osvetlenie funkčné, ale nakoľko v našej obci je zvýšený pohyb nákladných vozidiel, dochádza k otrasom svietidiel a k ich poškodzovaniu. Tento problém navrhuje riešiť tak, že v máji 2016 budú zakúpené tri otrasové senzory, ktoré budú rozmiestnené: na ulici Bratislavskej jeden senzor, na ulici Osloboditeľov jeden senzor pred obecným úradom a druhý pred predajňou COOP Jednota. V rámci toho, že sú vysoké otrasy na príjazdovej komunikácii, dodávateľ negarantuje výmenu svietidiel v rámci reklamácie a otrasové senzory by nám mali vyhodnotiť, či je za prípadnú chybu svietidiel zodpovedná aj Národná diaľničná spoločnosť. Ďalej upozornil občanov, že svietivosť verejného osvetlenia je nastaviteľná, a ak by mal niekto problém s prehnaným osvetlení bytu v noci, treba dať písomné pripomienky na obec a tento problém bude riešený, pretože príliš veľa umelého svetla v noci môže byť rušivým faktorom. Systém nastavenia systému svietenia verejného osvetlenia zatiaľ vykonáva len ELTODO OSVETLENIE, s. r. o., ale zaškolený bude aj iný pracovník z obce a zaškolenie prebehne za prítomnosti p. *Jozefa Hudeca* a za účasti zvolených zástupcov obce, predovšetkým starostu obce, kde budú odovzdané aj prihlasovacie údaje k systému. Ďalej uviedol, že v rámci modernizácie verejného osvetlenia bol natiahnutý kábel obecného rozhlasu a v budúcnosti sa môže uvažovať o zapojení a zakúpení novej rozhlasovej rozvodne, príp. zapojenie kábla do starej rozvodne rozvodne. V rámci diskusie sa *Jozef Hudec* vyjadril aj k otázkam občanov k verejnému osvetleniu.

1. **Informácie zástupcu starostu, hlavného kontrolóra, poslancov a predsedov komisií**

*Pavol Ballay* zástupca starostu - poďakoval sa všetkým za účasť na zhromaždení a uviedol, že v decembri 2015 v súlade so Zákonom NR SR č. 278/1993 Z. z. nám minister vnútra JUDr. Robert Kaliňák odovzdal do bezplatného užívania hasičský automobil – cisternovú automobilovú striekačku značky IVECO na obdobie do 30.11.2020.

*Bibiána Odváhová*, členka kultúrnej komisie prezentovala pripravované kultúrne akcie v obci. Všetkých prítomných pozvala na akciu Stavanie mája a vatru, ktorá sa koná dňa 30. apríla 2016 na športovom ihrisku pri príležitosti oslobodenia našej obce. V júni sa opäť pripravuje úspešná akcia ,,Deň otcov“. Ďalej predstavila plánovaný 1. ročník Dolnohričovské majstrovstvá vo varení fazuľovice, ktoré sa uskutočnia dňa 23. júla 2016, bude to celodenné podujatie pripravované v spolupráci s ďalšími obcami. Nezabudnuteľnou akciou sú tiež Bačovské pastorále, ktoré tento rok sú naplánované na13. augusta 2016.

*Štefan Hôrečný*, predseda sociálnej komisie uviedol, že v rámci národného projektu ,,Zamestnanosť a sociálna inklúzia“ si v našej obci našli uplatnenie niektorí dlhodobo nezamestnaní občania, čím si zvýšili svoju životnú úroveň. Odpovedal aj na nepríjemnú nedávnu udalosť v obci, úmrtie manželov Šimákovcov a podotkol, že obec v rámci svojich možností bola manželom nápomocná, z iniciatívy obce im boli vybavené dávky v hmotnej núdzi a príspevok na bývanie a povinnosť starať sa o sociálne slabých občanov má povinnosť nielen obec, ale aj rodina. Reagoval na zrušenie starej železničnej trate pri rodinnom dome p. Krajíčka a keďže sa rušia prepojenia dopravy, navrhol či by tam nebolo vhodné vybudovať prístupový chodník na železničnú stanicu a tiež na možnosť vybudovať pre občanov Staničnej ulice autobusovú zastávku na ceste 1/18.

*Marián Medzihorský*, predseda komisie pre šport informoval prítomných, že Športový klub v Dolnom Hričove má nové vedenie a oboznámil s ďalšími aktivitami na športovom ihrisku. Zaujímal sa, kedy budú vypracované noviny obce - Dolnohričovské zvesti, informoval sa o zaškolení pracovníka na verejné osvetlenie, aká je záruka, koľko stojí výmena jednej žiarovky na osvetlení a či je možné uvažovať aj o zapojení obecného rozhlasu na stĺpoch verejného osvetlenia. Tiež sa zaujímal o to, či by ŽSR neodpredali za symbolickú cenu pozemok pod starými koľajami z dôvodu vybudovania prístupového chodníka k železničnej stanici. *Prof. Dr. Ing. Martin Decký* reagoval, že pri odpredaji pozemku je nutné mať vypracovaný znalecký posudok a aj zmenu projektovej dokumentácie.

*Ing. Jozef Vršanský* upozornil, že sledovanosť oznamov na úradnej tabuli obce je dosť nízka a odporúčal, aby boli všetky oznamy zverejnené na infokanáli káblovej distribučnej siete obce.

*Prof. Dr. Ing. Martin Decký* sa v mene občanov poďakoval *Ing. Jaroslavovi Martišovi*, že aj napriek mnohým ťažkostiam nám ŽSR umožnili zachovanie železničnej stanice na pôvodnom mieste.

1. **Diskusia**

Do diskusie sa zapojili aj prítomní občania nasledovne:

*Oľga Hofericová –* upozornila na neúnosný prejazd nákladných áut cez ulicu Osloboditeľov, aj keď je už povolená maximálny rýchlosť 30 km/h, vozidlá spôsobujú nadmernú prašnosť a hlučnosť, čistiace auto len obec zaťažuje hlukom, čistenie nie je efektívne, pretože kraje ostávajú zablatené a zaujímala, kto dá do poriadku zničené fasády rodinných domov. Ďalej sa informovala, či majitelia, ktorí vlastnia sad pri tuneli majú naozaj zákaz vstupu na svoj pozemok. *Pavol Ballay* uviedol, že občania boli o zákaze informovaní na verejnej tabuli obce a mohli sa k tomuto zákazu aj vyjadriť. Na pozemok sa dostanú, ale musí byť písomná žiadosť o vstup na pozemok.

*Ľubomíra Randíková* – tiež upozorňovala na prejazd nákladných áut cez ulicu Osloboditeľov a uviedla, že za 1 hodinu prejde 40 nákladných áut, čo je už neznesiteľné, pretože kvôli prašnosti nie je možné otvoriť okná na dome, blato opadáva na cestu z nákladných áut a zamietacie auto, ktoré by malo čistiť ulice, len prechádza so zdvihnutými kefami bez čistenia a tiež poukázala na fakt, že nákladné vozidlá rýchlosť 30 km/h nedodržujú. Upozornila na kontajnery na separovaný odpad pri obchode, že odpad sa hádže aj okolo plota a kontajnerov a na možnosť zrezania lipy, ktorá je na pozemku COOP Jednota.

*Zuzana Sobolová* – zdieľala predchádzajúce vyjadrenia a tiež upozornila, že diaľničná spoločnosť ešte v začiatkoch výstavby fotila rodinné domy, fasády a vonkajšie trhliny, ale vo vnútorných priestoroch im nikto trhliny na domoch nepofotil a do dnešného dňa neboli prijaté ani žiadne opatrenia. Upozornila na chátrajúcu stavbu domu služieb – Domino. *Prof. Dr. Ing. Martin Decký* uviedol, že táto stavba má nevysporiadané pozemky.

*Branislav Degner* – zaujímal sa o možnosť stlmenia osvetlenia, aby uhol svetla dopadal na železničnú trať a nie na rodinné domy.

*Margita Straková* – upozornila, že zametať by sa mali nielen cesty, ale aj chodníky, ktoré sú tiež znečistené.

*Marian Jurašík –* informoval sa, či je možná regulácia verejného osvetlenia.

*Ing. Jaroslavov Martiš* uviedol, že problematika trhlín v dome je ťažko dokazovateľná, preto v prípade riešenia týchto problémov je potrebné predkladať fotodokumentáciu. Osvetlenie železničnej stanice je nastavené tak, aby bola dodržaná bezpečnosť cestujúcich, aby sa zabránilo vandalizmu a musia byť dodržané technické normy.

*Pavol Michal* – poukázal na stekajúcu vodu z cesty do zanesených odtokových kanálov.

*Peter Dobroň –* informoval sa na šetrenie a úsporu elektrickej energie verejného osvetlenia, keďže je viac svietidiel, zvýšili sa aj náklady na prevádzku a poukázal na vzdialenosť jednotlivých stĺpov osvetlenia, že svietenie nie je rovnomerne rozložené. Zdôraznil, aby sa nezopakovala situácia odkladania platenia faktúr za odvoz komunálneho odpadu so spoločnosťou T+T, a. s. Žilina. *Jozef Hudec* sa vyjadril, že úspora výkonu vychádza z riadiaceho systému, nastavuje sa optika podľa potreby tak, aby sa lúč svetla nastavil do šírky a j do dĺžky podľa potreby. Ďalej p. Dobroň opätovne otvoril problematiku káblovej distribučnej siete (KDS), či je prevádzkovanie efektívne, pretože možnosť pripojenia využíva len malé množstvo obyvateľov a prevádzkovateľ KDS *Ing. Peter Babic* žiada o ďalšie navýšenie a modernizáciu siete. *Prof. Dr. Ing. Martin Decký* reagoval, že *Ing. Peter Babic* dostal zastaralú techniku, ktorú musí udržiavať a modernizovať, vlastníkom KDS je obec a teda aj akékoľvek náklady spojené s udržiavaním techniky financuje obec a prevádzkovateľ *Ing. Peter Babic* vykonáva servis. Nestotožňuje sa s názorom, že by sa mala KDS zrušiť, nakoľko zriadenie KDS stálo dosť veľa investícií a poškodili by sme predovšetkým dôchodcov, ktorí využívajú tieto služby.

*Ing. Jozef Jacek –* uviedol, že tieto projekty ŽSR, Modernizácia trate Púchov – Žilina pre rýchlosť do 16Okm/hod. - II. etapa a Diaľnica D1 Hričovské Podhradie – Lietavská Lúčka sú už v realizácií a navrhol, aby štatutár obce písomne urgoval pripomienky občanov a tiež, aby sa zúčastňoval kontrolných dní a pravidelných stretnutí zo zástupcami projektov.

*Daniela Ďuriníková* upozornila na zatekajúcu strechu a nebezpečné prostredie okolo únikového schodišťa v materskej škole, kde sa chodia hrávať deti.

K jednotlivým bodom sa priebežne vyjadroval aj starosta obce *Ing. Peter Zelník*, ktorý navrhol občanom, aby v prípade nespokojnosti z dôvodu výstavby tunela Ovčiarsko Diaľnice D1 Hričovské Podhradie – Lietavská Lúčka zvážili sťažnosti aj formou petície.

1. **Záver**

Na záver *Ing. Peter Zelník*, starosta obce, poďakoval všetkým prítomným za účasť a „Zhromaždenie obyvateľov obce **Dolný Hričov a miestnej časti Peklina** “ ukončil.

|  |  |  |  |
| --- | --- | --- | --- |
| **Zapisovateľka:** | *Mgr. Danka Kramarová* | ......................................... |  |
| **Overovatelia:** | *Daniela Ďuriníková* | ......................................... |  |
|  |  |  |  |
|  | *Jozef Hruška* | ......................................... |  |

*Ing. Peter Zelník*

starosta obce Dolný Hričov

Dolný Hričov dňa 27. apríla 2016

Príloha:

* Zápisnica zo ,,Zhromaždenia obyvateľov obce“ konaného dňa 30.12.2015 v obecnom dome v Pekline